Нишләттегез авылны?

	Күптән түгел интернетта «Күңелгә хуш авылым» бәйгесе булды. Авыл турындагы әлеге язма шушы бәйге кысаларында язылды. Аны язып бетердем дә, үзалдыма елап утырдым. Чынлап та авыллар шәһәрләшеп бетсә нишләргә кирәк? Сез дә минем уйларымны укып карагыз әле...	 Авыл уртасындагы тал төбендә уянып киттем. Кирәк бит, әй, ничек монда калганмын мин? Талы таныш, авылы безнекеме соң моның? Әй, кая эләктем мин? Сәгать ничә ул? Җавап бирүче юк... Кара, кара, күперне нишләткәннәр! Ике полосалы иткәннәр түгелме? Казанныкында “М” басып торса, монда “Ш” утыра. Күпер тирәсе шау чәчәк, әллә нинди ят агачлар. Айдар абый каршындагы ишелгән ярны ничек шәп итеп эшләп куйганнар. Баскычлар, су буенда балалар өчен уен мәйданчыгы, кызыныр өчен ком җәйгәннәр... Балалар чыр-чу килә. Каян чыккан моның кадәр бала-чага? Кызу-кызу түбән очка атлыйм. Парк! Монысының булачагын белә идем. Ничек матур булган! Эскәмияләрен кара, яшьләр өчен зур йөрәк ясап куйганнар. Фаил эшедер. Мөгаен, туйларда монда киләләрдер. Бөтен өйләр төсле калайга төрелгән, һәр капка төбендә фонтан, асылмалы эскәмияләр, Кибетләрне күр син! Үзйөрешле кәрзиннәр анда. Товарыңны аласың да, утырып әйләндереп кайтасың. Кай арада эшләгән боларны Мәлик абый? Атлап барган юлым да кап-кара асфальт. Урамда бер чүп әсәре юк, юл читләрендә кычыткан, әрем үсми, бары тик чәчәк тә чәчәк. Балалар бакчасы өч катлы, мәктәп ике катлы! Чеметегез әле мине. Бу чынлап та безнең авылмы соң? Мәктәбен салырсың да ди, ә баласын каян алырсың? Әллә шәһәргә киткәннәр кире кайтып беткәнме? Ахры шулай, менә бит, бу урында кемнәрнеңдер иске йортлары иде. Алар кайда? Алар урынында хан сарайлары тора. Кызыксынуны җиңеп булмады. Югары очка йөгердем. 20-30 метр йөгердемме икән, арттан кычкырталар. Карасам, автобус! “Түбән оч – Ферма” дип язылган. Ышанмыйм, булмас! Каян килсен, кем бирсен! Бушлай йөртә ди! Алай да утырдым. “Мине Сәйдәшләр турысында калдырыгыз әле”. Төшеп калган җиремне танымыйм. Гараждагы иске техника урынында өр-яңа техникалар тезелеп тора, исәбе дә, саны да юк! Кем эшләсен боларда?! Әллә болар муляжмы икән? 
	---	
Татарстан яшьләре

	№ --- | 25.10.2021	


